Hunter: 'Nadam se da će se još ove godine donijeti odluka o statusu Kosova' (3/3/05) - 2005-03-02
"Albanci su se s pravom oduprijeli diskriminaciji od strane Miloševićeva režima; no danas na Kosovu više trpe Srbi" - tvrdi bivši ameri
Etnička pripadnost u Europi je stoljećima bila uzrok ratova i izvor patnji. Zapadni dio kontinenta je uspješno razriješio negativne aspekte nacionalizma, no zemlje jugoistočne Europe to tek moraju učiniti – kaže Robert Hunter, bivši američki veleposlanik u NATO savezu. Narodi jugoistočne Europe trebali bi se okrenuti budućnosti, umjesto da budu žrtve svoje nacionalističke prošlosti. Trebalo bi stvarati situacije u kojima ljudi mogu raditi zajedno, bez obzira na etničke ili fizičke granice njihovih zemalja - kaže Robert Hunter, bivši američki veleposlanik u NATO savezu. "Znam da to zvuči idealistično, kao san. No, prije pedeset godina, da ste tako nešto rekli za Francusku i Njemačku, također bi vam rekli da samo sanjate. No, pogledajte te dvije zemlje danas." Ističući da sjećanja na povijest i nade da će se ta povijest ponoviti nisu donijela posebnu sreću stanovnicima Balkana, veleposlanik Hunter naglašava važnost stvaranja ekonomskog uspjeha u regiji: "Jedna od velikih prednosti napora da dođe do ekonomskog prosperiteta, uz činjenicu da više nema Tita i Sovjetskog saveza, jest to da se tako ljudi preusmjeravaju prema budućnosti, da počinju razmišljati o budućnosti svoje djece i svojeg društva, umjesto da razmišljaju o tome što se dogodilo 1389. ili u nekom drugom trenutku u davnoj prošlosti." Veleposlanik Hunter nada se da će se ove godine donijeti odluka o konačnom statusu Kosova. Kako kaže, svaka nacija ima pravo na samoopredjeljenje, a politička prava i fizička sigurnost svakog ljudskog bića moraju se poštivati. Prema njegovim riječima, kosovski Albanci imali su svako pravo pružati otpor diskriminaciji srbijanskog predsjednika Slobodana Miloševića. Veleposlanik Hunter također naglašava da sada na Kosovu više trpe Srbi. Crnogorsko čelništvo je nedavno predložilo restrukturiranje odnosa između Srbije i Crne Gore. Iako Crnogorci uživaju ista prava na samoopredjeljenje kao svi drugi, veleposlanik Hunter ističe da pri tome treba misliti i na održivost: "Mislim da narod Crne Gore može i ima pravo živjeti u bilo kojem aranžmanu koji sam izabere. Međutim, ukoliko se zemlje nastave cjepkati na sve manje komadiće, a svaki od tih komadića mora biti potpuno suveren i potpuno neovisan, doći ćemo do točke u kojoj te nove zemlje jednostavno neće uspjeti." Bez obzira na to hoće li Crna Gora ostati u zajednici sa Srbijom ili će postati neovisna, od kritične je važnosti da se povećaju ulaganja u srbijansko i crnogorsko gospodarstvo. Štoviše, ekonomska suradnja diljem Balkana omogućit će stanovnicima te regije da se koncentriraju na ostvarivanje blagostanja, umjesto na etničke podjele.